
Prijedlog
Na temelju članka 60. stavka 6. Pomorskog zakonika („Narodne novine“, br. 181/04., 76/07., 146/08., 61/11., 56/13., 26/15. i 17/19.) Vlada Republike Hrvatske je na sjednici održanoj  ________ 2026. godine donijela
U R E D B U

o jedinstvenom sučelju za formalnosti u pomorskom prometu

Članak 1.



Ovom Uredbom utvrđuju se način i uvjeti usklađene dostave i razmjene podataka i dokumenata o pomorskom prometu jedinstvenim sučeljem za formalnosti u pomorskom prometu (u daljnjem tekstu: jedinstveno nacionalno pomorsko sučelje), između broda i nadležnih tijela državne uprave, između tijela državne uprave međusobno te međunarodne razmjene, s ciljem smanjenja administrativnog opterećenja i unaprjeđenja kvalitete javnih usluga standardiziranjem i racionaliziranjem obveze prijave po principu jednokratne dostave informacija.

Članak 2.



Ovom se Uredbom osigurava provedba Uredbe (EU) 2019/1239 Europskog parlamenta i Vijeća od 20. lipnja 2019. o uspostavi europskog okružja jedinstvenog pomorskog sučelja i stavljanju izvan snage Direktive 2010/65/EU (SL L 198, 25.7.2019.; u daljnjem tekstu: EMSWe Uredba).

Članak 3.



Pojedini pojmovi u smislu ove Uredbe imaju sljedeće značenje:

1. Hrvatski integrirani pomorski informacijski sustav (eng. Croatian Integrated Maritime Information System; u daljnjem tekstu: CIMIS) je sustav tijela državne uprave nadležnog za pomorstvo kojim se osigurava elektroničko poslovanje u prihvatu i otpremi brodova u skladu s posebnim propisom koji uređuje područje pomorstva

2. SafeSeaNet je pomorski informacijski sustav Europske unije za elektroničku razmjenu podataka u pomorskom prometu.

Članak 4.


(1) 
Jedinstveno nacionalno pomorsko sučelje u Republici Hrvatskoj obuhvaća  sustav CIMIS i s njime povezane informacijske sustave tijela državne uprave iz stavka 2. ovoga članka.


(2) 
Subjekti jedinstvenog nacionalnog pomorskog sučelja (u daljnjem tekstu: subjekti) jesu tijela državne uprave koja u svom djelokrugu imaju utvrđene nadležnosti nad aktivnostima na moru, i to:

–  tijelo državne uprave nadležno za pomorstvo

–  tijelo državne uprave nadležno za carinski nadzor

–  tijelo državne uprave nadležno za sanitarnu, veterinarsku i fitosanitarnu inspekciju

–  tijelo državne uprave nadležno za ribarstvo

–  tijelo državne uprave nadležno za unutarnje poslove

–  tijelo državne uprave nadležno za zaštitu okoliša i prirodu

–  tijelo državne uprave nadležno za obranu

–  tijelo državne uprave nadležno za vanjske i europske poslove

–  tijelo državne uprave nadležno za poslove službene statistike

–  tijelo državne uprave nadležno za kulturu

–  tijelo državne uprave nadležno za znanost.


(3) 
Subjekti u okviru svojih nadležnosti sudjeluju u održavanju i razvoju jedinstvenog nacionalnog pomorskog sučelja, temeljem posebnih međuresornih sporazuma i razmjeni skupa podataka europskog okružja jedinstvenog pomorskog sučelja (u daljnjem tekstu: EMSWe) u skladu s EMSWe Uredbom.  


(4) 
Subjekti su dužni, u okviru svojih nadležnosti, osigurati:

a) pravovremeno, točno i cjelovito provođenje obveze prijave od strane deklaranta, kako je definiran člankom 2. EMSWe Uredbe, putem jedinstvenog nacionalnog pomorskog sučelja

b) dostupnost obveza prijave, kako je definirana člankom 2. EMSWe Uredbe, iz svoje nadležnosti putem jedinstvenog nacionalnog pomorskog sučelja za potrebe drugih subjekata, u skladu s posebnim propisima i/ili temeljem posebnih sporazuma  

c) zaprimanje obveza prijave, kako je definirana člankom 2. EMSWe Uredbe, u nadležnosti drugih subjekata u vlastite informacijske sustave iz jedinstvenog nacionalnog pomorskog sučelja, u skladu s posebnim propisima i/ili temeljem posebnih sporazuma

d) ažuriranje obveza prijave, kako je definirana člankom 2. EMSWe Uredbe, dostavljenih u jedinstveno nacionalno pomorsko sučelje, odmah po saznanju o promjenama 

e) da se obveza prijave od strane deklaranta, kako su definirani člankom 2. EMSWe Uredbe, dostavlja kroz jedinstveno nacionalno pomorsko sučelje samo jednom za potrebe drugih subjekata

f) povjerljivost poslovnih, osobnih i drugih osjetljivih podataka koji se zaprimaju, dostavljaju i razmjenjuju u skladu s ovom Uredbom, a prema važećim međunarodnim i nacionalnim propisima koji uređuju područje zaštite navedenih podataka te u skladu s člankom 10. EMSWe Uredbe

g) ispunjavati druge obveze koje proizlaze iz ove Uredbe.


(5) 
Za ispunjavanje obveza iz stavka 4. ovoga članka odgovoran je čelnik subjekta.

Članak 5.


(1) 
U skladu s člankom 8. EMSWe Uredbe, obveza prijave od strane deklaranta, kako su definirani člankom 2. EMSWe Uredbe, jedinstvenim nacionalnim pomorskim sučeljem obavlja se jednokratno.


(2) 
Jedinstvenim nacionalnim pomorskim sučeljem osigurava se da svaki subjekt zaprima, dostavlja i razmjenjuje onu obvezu prijave, kako je definirana člankom 2. EMSWe Uredbe, koja je za taj subjekt relevantna odnosno iz područja za koje je taj subjekt nadležan u skladu s odredbama posebnih propisa koji utvrđuju djelokrug tog subjekta.


(3) 
Obveza prijave, kako je definirana člankom 2. EMSWe Uredbe, koja proizlazi iz nacionalnog zakonodavstva i zahtjeva, obuhvaća informacije odnosno podatke i dokumente iz djelokruga subjekata u skladu s odredbama posebnih propisa koji uređuju nadležnosti odnosno upravna područja iz članka 4. stavka 2. ove Uredbe.

Članak 6.


(1) 
Obveza prijave, kako je definirana člankom 2. EMSWe Uredbe, stavlja se na raspolaganje jedinstvenim nacionalnim pomorskim sučeljima država članica Europske unije putem sustava SafeSeaNet u skladu s posebnim propisom koji uređuje područje pomorstva.


(2) 
Sanitarna inspekcija Državnog inspektorata Republike Hrvatske ima pristup zajedničkoj bazi Europske komisije o sanitarnim podacima pomorskog objekta s mogućnošću upravljanja korisničkim podacima, u skladu s člankom 17. EMSWe Uredbe.

Članak 7.


(1) 
Tijelo državne uprave nadležno za pomorstvo - uprava nadležna za sigurnost pomorske plovidbe je nacionalni koordinator za EMSWe i kontakt točka za pitanja povezana s provedbom EMSWe Uredbe.


(2) 
Uprava iz stavka 1. ovoga članka:

a) usmjerava, potiče i osigurava izvršenje obveza utvrđenih člankom 5., 14., 15. i 16. EMSWe Uredbe

b) osigurava korisničku podršku i upravljanje korisnicima u skladu s člankom 5., 12. i 17. EMSWe Uredbe

c) osigurava javnu objavu procijenjenog i stvarnog vremena dolaska i odlaska pomorskih objekata u skladu s člankom 5. EMSWe Uredbe  

d) na prijedlog pojedinog subjekta podnosi zahtjev Europskoj komisiji za izmjenu skupa podataka EMSWe  u skladu s člankom 4. EMSWe Uredbe

e) izvješćuje Europsku komisiju o primjeni EMSWe u Republici Hrvatskoj u skladu s člankom 22. EMSWe Uredbe.

Članak 8.


(1) 
S ciljem osiguravanja učinkovite primjene odredbi ove Uredbe, osniva se Međuresorni odbor jedinstvenog nacionalnog pomorskog sučelja (u daljnjem tekstu: Međuresorni odbor).


(2) 
Članove i zamjenike članova Međuresornog odbora imenuje odlukom ministar nadležan za poslove pomorstva iz redova subjekata, na prijedlog čelnika subjekta.


(3) 
Predsjednik Međuresornog odbora je predstavnik tijela državne uprave nadležnog za pomorstvo - uprave nadležne za sigurnost pomorske plovidbe.


(4) 
Sjednice Međuresornog odbora saziva njegov predsjednik prema potrebi te na prijedlog bilo kojeg člana Međuresornog odbora.


(5) 
Administrativne i tehničke poslove Međuresornog odbora obavlja tijelo državne uprave nadležno za pomorstvo - uprava nadležna za sigurnost pomorske plovidbe.

Članak 9.


(1) 
Odluku o imenovanju članova i zamjenika članova Međuresornog odbora, u skladu s odredbom članka 8. stavka 2. ove Uredbe, ministar nadležan za poslove pomorstva donijeti će u roku od šest mjeseci od stupanja na snagu ove Uredbe.


(2) 
Do stupanja na snagu odluke o imenovanju članova i zamjenika članova Međuresornog odbora iz stavka 1. ovoga članka, s radom nastavlja Međuresorni normativno-tehnički odbor imenovan temeljem Uredbe o jedinstvenom sučelju za formalnosti u pomorskom prometu („Narodne novine“, broj 119/15.).

Članak 10.



Danom stupanja na snagu ove Uredbe prestaje važiti Uredba o jedinstvenom sučelju za formalnosti u pomorskom prometu („Narodne novine“, broj 119/15.).

Članak 11.



Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb, 

PREDSJEDNIK

mr. sc. Andrej Plenković

OBRAZLOŽENJE

Zakonska osnova za donošenje Uredbe o jedinstvenom sučelju za formalnosti u pomorskom prometu sadržana je u članku 60. stavku 6. Pomorskog zakonika („Narodne novine“, br. 181/04., 76/07., 146/08., 61/11., 56/13., i 26/15. i 17/19.).
Prvotno, Uredba o jedinstvenom sučelju za formalnosti u pomorskom prometu donesena je 29. listopada 2015. godine te je objavljena u „Narodnim novinama“, broj 119/15. Ovom se Uredbom u pravni poredak Republike Hrvatske prenijela Direktiva 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ (SL L 283, 29. 10. 2010.).
Radi daljnjih olakšica pomorskog prometa i dodatnog smanjenja administrativnog opterećenja brodarske industrije, odlučeno je dodatno pojednostavniti i uskladiti obveze prijave pomorskih objekata koje se vrše u skladu s pravnim aktima Europske unije, međunarodnim pravnim aktima i nacionalnim pravom država članica te postići da postupci prijave budu tehnološki neutralni i otporni na buduće promjene.
Nastavno, donesena je Uredba (EU) 2019/1239 Europskog parlamenta i Vijeća od 20. lipnja 2019. o uspostavi europskog okružja jedinstvenog pomorskog sučelja i stavljanju izvan snage Direktive 2010/65/EU (SL L 198, 25.7.2019). 
Glavni je cilj Uredbe (EU) 2019/1239 utvrditi usklađena pravila za dostavu informacija potrebnih za pristajanja pomorskih objekata u luku, osobito osiguravanjem da se isti skupovi podataka mogu na isti način prijaviti u svako jedinstveno nacionalno pomorsko sučelje. Ovom se Uredbom također želi olakšati prijenos informacija među deklarantima, relevantnim tijelima i pružateljima lučkih usluga u luci pristajanja i drugim državama članicama. 
U skladu s Uredbom (EU) 2019/1239 u svakoj državi članici treba zadržati postojeće jedinstveno nacionalno pomorsko sučelje uspostavljeno temeljem Direktive 2010/65/EU kao osnovu za tehnološki neutralno i interoperabilno europsko okružje jedinstvenog pomorskog sučelja („EMSWe”). 
Dograđeno jedinstveno nacionalno pomorsko sučelje treba biti sveobuhvatna ulazna točka za prijavu, namijenjena prijevoznicima u pomorskom prometu, s funkcijama prikupljanja podataka od deklaranata i distribucije podataka svim relevantnim nadležnim tijelima i pružateljima lučkih usluga.
S tim u svezi, ovom Uredbom će se stvoriti preduvjeti za učinkovitu, točnu i cjelovitu primjenu odredbi Uredbe (EU) 2019/1239 u Republici Hrvatskoj odnosno preduvjeti daljnjeg razvoja jedinstvenog nacionalnog pomorskog sučelja, učinkovite razmjene podataka i suradnje među subjektima istog te njegovog povezivanja sa europskim okružjem jedinstvenog pomorskog sučelja („EMSWe”).
